CELEX: 32018R1504
Language: ro
Date: 2018-10-02 00:00:00
Title: Regulamentul (UE) 2018/1504 al Parlamentului European și al Consiliului din 2 octombrie 2018 de abrogare a Regulamentului (UE) nr. 256/2014 privind notificarea către Comisie a proiectelor de investiții în infrastructura energetică din Uniunea Europeană

15.10.2018   
               
               
                  RO
               
               
                  Jurnalul Oficial al Uniunii Europene
               
               
                  L 258/1
               
            
         REGULAMENTUL (UE) 2018/1504 AL PARLAMENTULUI EUROPEAN ȘI AL CONSILIULUI
         din 2 octombrie 2018
         de abrogare a Regulamentului (UE) nr. 256/2014 privind notificarea către Comisie a proiectelor de investiții în infrastructura energetică din Uniunea Europeană
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 194,
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         având în vedere avizul Comitetului Economic și Social European (1),
         după consultarea Comitetului Regiunilor,
         hotărând în conformitate cu procedura legislativă ordinară (2),
         întrucât:
         
                     (1)
                  
                  
                     Parlamentul European, Consiliul și Comisia au convenit să coopereze în scopul de a actualiza și de a simplifica legislația Uniunii, prin intermediul Acordului interinstituțional din 13 aprilie 2016 privind o mai bună legiferare (3).
                  
               
                     (2)
                  
                  
                     Pentru a raționaliza și pentru a reduce volumul legislației Uniunii, trebuie identificate acte legislative care sunt depășite și nu mai sunt adecvate obiectivelor urmărite. Abrogarea unor astfel de acte legislative menține un cadru legislativ transparent, clar și ușor de utilizat.
                  
               
                     (3)
                  
                  
                     Regulamentul (UE) nr. 256/2014 al Parlamentului European și al Consiliului (4) prevede obligativitatea statelor membre de a notifica Comisiei proiectele de investiții în cazul cărora au demarat lucrările de construcție sau de dezafectare sau în cazul cărora a fost adoptată o decizie finală în privința investițiilor.
                  
               
                     (4)
                  
                  
                     Obligațiile în temeiul Regulamentului (UE) nr. 256/2014 referitoare la notificarea proiectelor de investiții și la anumite informații și date aferente unei astfel de notificări au fost reglementate anterior prin Regulamentul (UE, Euratom) nr. 617/2010 al Consiliului (5). Curtea de Justiție a anulat Regulamentul (UE, Euratom) nr. 617/2010 (6), hotărând că acesta ar fi trebuit să fie adoptat pe un alt temei juridic, dar efectele sale au fost menținute până la intrarea în vigoare a Regulamentului (UE) nr. 256/2014.
                  
               
                     (5)
                  
                  
                     Regulamentul (UE, Euratom) nr. 617/2010 avea obiectivul de a se furniza Comisiei date și informații privind evoluțiile planificate în materie de producție, transport și capacități de stocare, precum și privind proiectele din sectoarele energetice. Acesta avea obiectivul de a oferi Comisiei o imagine de ansamblu asupra evoluției investițiilor în infrastructura energetică din Uniune.
                  
               
                     (6)
                  
                  
                     De la instituirea obligațiilor prevăzute de Regulamentul (UE, Euratom) nr. 617/2010 și de Regulamentul (UE) nr. 256/2014, au avut loc trei exerciții de raportare: în 2011, 2013 și 2015. În plus, Comisia a asigurat efectuarea a unui studiu extern ca urmare a desfășurării celor trei exerciții de raportare de către statele membre în temeiul Regulamentului (UE) nr. 256/2014. În consecință, a trecut suficient timp și s-a dobândit suficientă experiență încât Comisia să poată efectua o analiză critică bazată pe date concrete și să poată decide dacă Regulamentul nr. 256/2014 a adus rezultatele preconizate.
                  
               
                     (7)
                  
                  
                     În 2016, Comisia a efectuat reexaminarea prevăzută la articolul 11 din Regulamentul (UE) nr. 256/2014, desfășurând inclusiv o consultare a părților interesate care a vizat toate obligațiile din sectorul energetic referitoare la planificare și raportare. Comisia a ajuns la concluzia că au existat suprapuneri semnificative între obligațiile de raportare ale statelor membre în temeiul Regulamentului (UE) nr. 256/2014 și obligațiile statelor membre de a raporta către Rețeaua europeană a operatorilor de transport și de sistem de energie electrică (ENTSO-E) și către Rețeaua europeană a operatorilor de transport și de sistem de gaze naturale (ENTSOG). De asemenea, a reieșit că informațiile și datele primite erau adesea de slabă calitate și necorespunzătoare și că respectivele informații și date deveniseră disponibile pentru Comisie prin intermediul altor surse, precum Rețelele europene ale operatorilor de transport și de sistem (ENTSO), planurile de dezvoltare a rețelei pe zece ani (TYNDP), rapoartele anuale ale operatorilor de transport și de sistem și ale societăților de utilități publice și planurile naționale de dezvoltare. În plus, s-a observat că Comisia are acces direct la date privind piața prin intermediul propriului sistem de observare a pieței energiei (EMOS).
                  
               
                     (8)
                  
                  
                     Prin urmare, Regulamentul (UE) nr. 256/2014 nu a adus rezultatele preconizate în ceea ce privește cantitatea, calitatea și caracterul adecvat al datelor și informațiilor primite de Comisie.
                  
               
                     (9)
                  
                  
                     Prin urmare, Regulamentul (UE) nr. 256/2014 ar trebui abrogat,
                  
               ADOPTĂ PREZENTUL REGULAMENT:
         
            Articolul 1
            Regulamentul (UE) nr. 256/2014 se abrogă.
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Strasbourg, 2 octombrie 2018.
            
               
                  Pentru Parlamentul European
               
               
                  Președintele
               
               A. TAJANI
            
            
               
                  Pentru Consiliu
               
               
                  Președintele
               
               J. BOGNER-STRAUSS
            
         
         
            (1)  JO C 227, 28.6.2018, p. 103.
         
            (2)  Poziția Parlamentului European din 3 iulie 2018 (nepublicată încă în Jurnalul Oficial) și Decizia Consiliului din 27 septembrie 2018.
         
            (3)  JO L 123, 12.5.2016, p. 1.
         
            (4)  Regulamentul (UE) nr. 256/2014 al Parlamentului European și al Consiliului din 26 februarie 2014 privind notificarea către Comisie a proiectelor de investiții în infrastructura energetică din Uniunea Europeană, de înlocuire a Regulamentului (UE, Euratom) nr. 617/2010 al Consiliului și de abrogare a Regulamentului (CE) nr. 736/96 al Consiliului (JO L 84, 20.3.2014, p. 61).
         
            (5)  Regulamentul (UE, Euratom) nr. 617/2010 al Consiliului din 24 iunie 2010 privind informarea Comisiei cu privire la proiectele de investiții în infrastructura energetică din cadrul Uniunii Europene și de abrogare a Regulamentului (CE) nr. 736/96 (JO L 180, 15.7.2010, p. 7).
         
            (6)  Hotărârea Curții de Justiție din 6 septembrie 2012, Parlamentul/Consiliul, C-490/10, ECLI:EU:C:2012:525.